जाय समाव बि गेदेमाआ जोनोम मोनदोंमोन बै समाव आसामनि सोलोंथाइ जौखोन्दोआ जोबोर गोग्लैसोनाय मोन। बर’ हालामफ्राव रासिन उनसोनानै दंबोयोमोन। बालाजान हालामनि खाथि खाला सोलोंथाइनि फसंथान गैयामोन। बियो सिम्बोरगामि गुदि फरायसालियाव गावनि सोलोंथाइखौ लाहैदोंमोन। जानो हागौ 1936 मायथाइयाव मुं थिसनहैदोंमोन आरो 1942 मायथाइहालागै बियो गुदि फराइसालिखौ जाफुंसार महरै बारग’हैदोंमोन। बेनि उनाव गोजौ सोलोंथाइनि थाखाय सापटग्राम गोजौ फराइसालियाव मुं थिसनहैदोंमोन 1942-1943 मायथाइयाव।बे फराइसालियाव 1944- 1946 मायथाइयाव थाखो जियाव मोनदोंमोनब्लाबो मेट्रिक आनजादखौ उथ्रिसारनो हायाखैमोन। न’खरनि रांखाउरि थासारिया मोजां नङैलाय फराइफिननो हायाखिसै । न’खरनि थासारिजों नाख्रेब जादोंमोन अब्लाबो बियो गोसो बायाखैमोन। जुलि लानानै बि गेदेमाआ सानै गथ’नि बिफा जानो हादोंमोन। फिसाला सासे आरो फिसाजो सासे मोनखांनायनि उनाव बि गेदेमानि जिउलोगोरिया बे बुहुमखौ नागारलाङो। खुदियाफोरखौ जोबोर दुखु दाहानि गेजेरजों बियो फेदेरनांदोंमोन।